text: El-fejl årsag til million-brand
  14 december 2011 kl. 12.36
  RC Plast i Varde nedbrændte delvist ved en voldsom brand i weekenden. Den opstod i et hjørne af et lagerrum - og brandefterforskere har fundet en fejl i el-systemet på stedet.
  Mandag måtte brand-efterforskerne og Dansk Brandteknisk Institut opgive at komme ind i den udbrændte del af fabrikken. Det var for farligt at bevæge sig på brandtomten, inden den blev afstivet.
  
  Ti kilometer røgfane
  Branden kunne ses vidt omkring, fordi der bredte sig en røgfane på ti kilometer fra adressen Gellerupvej 121 i Varde.
  Trods de omfattende skader er produktionen så småt kommet igang igen hos RC Plast. Og i dag er brandstedet også blevet frigivet til ejeren, så oprydningen kan gå igang.
   
  
  Falck skal stå skoleret
  Branden blev så voldsom, fordi Falck i Varde ikke kom på brandstedet før efter en halv time. Det har fået Varde Kommune til at indkalde redningskorpset for at give en forklaring. 
  Falck i Varde skal efter aftalen med kommunen rykke ud til brande på fem minutter. 
  Redningskorpset skal stå skoleret hos kommunen på næste onsdag.
  Falck har i en redegørelse til kommunen forklaret, at den sene udrykning skyldtes, at en antenne på Falck-stationen i Varde var knækket i den kraftige blæst - og dermed fik deltidsbrandmændene ikke udkaldet. Derfor var det faktsk brandbiler fra Esbjerg, som var først på stedet.
  